Проф. др Биљана Мишић Илић

Редовни професор на Филозофском факултету Универзитета у Нишу

Кратка биографија

Биљана Мишић Илић је дипломирала 1985. године на студијској групи за англистику на Филозофском факултету у Нишу. Магистрирала је 1990. на Филолошком факултету у Београду на смеру Наука о језику, где је 1998. године стекла је и докторат из области лингвистичких наука. Од 1988. ради на Филозофском факултету у Нишу, где је прошла сва звања почев од асистента приправника, а марта 2009. године изабрана је за редовног професора, за ужу научну област англистичка лингвистика. Држала је више предмета на основним студијама и магистарским студијама. Тренутно предаје предмете Савремени енглески језик 8, Синтакса, Основи трансформационо-генеративне синтаксе, Граматика у настави језика и Учење језика уз помоћ рачунара на основним студијама англистике, Увод у прагматику на мастер студијама англистике, док на докторским студијама филологије држи предмете Прагматика и дискурс и Синтакса неканоничних конструкција, а учествује и у извођењу предмета Контрастивна проучавања језика и Лингвистика и интердисциплинарност.

Аутор је више десетина научних радова објављених у научним часописима у Србији и иностранству (категорије М21, М22, М23, М24, М51) и у међународним и домаћим тематским зборницима радова (М14, М44, M33). Аутор је две научне монографије, два универзитетска уџбеника и три приручника. Ко-уредник је деветнаест тематских зборника радова са међународних конференција *Језик, књижевност,...*, одржаних на Филозофском факултету у Нишу и три тематска зборника који су објављени код британске издавачке куће Cambridge Scholars Publishing. Стални је члан организационог и академског одбора за те међународне скупове, као и академског одбора за више научних скупова у земљи и иностранству. Члан је уредништва научних часописа *Facta Universitatis* *Series: Linguistics and Literature*, *Примењена лингвистика* и *VTU Review: Studies in the Humanities and Social Sciences* (Велико Трново, Бугарска). Рецензент је бројних књига из области англистичке лингвистике и лингвистике и радова за скоро све лингвистичке часописе у Србији, а повремено и за лингвистичке, филолошке и интердисциплинарне часописе међународног ранга у БиХ, Црној Гори, Словенији, Бугарској, Чешкој и Пољској.

Била је члан многобројних комисија за оцену и одбрану магистарских теза, мастерских теза и докторских дисертација на универзитетима у Нишу, Београду, Новом Саду, Крагујевцу и Источном Сарајеву. Била је ментор за израду три докторске дисертације на Универзитету у Нишу и једне на Универзитету у Источном Сарајеву, три магистарска рада и осамнаест мастерских радова на Универзитету у Нишу.

У периоду 2011-2019. била је ангажована на научном пројекту 178014 *Динамика структура српског језика* који финансира Министарсво просвете, науке и технолошког развоја Републике Србије, а и даље је финансирани истраживач МПНТР. Од 2019. године је ангажована на три једногодишња интерна научна пројекта на Филозофском факултету у Нишу.

У периоду 2013-2016. руководила је Темпус пројектом FUSE (*Fostering University Support Services and Procedures for Full Participation in the European Higher Education Area*), чији је носилац Универзитет у Нишу. Учествовала је и на Темпус пројектима ReFLeSS (*Reforming Foreign Language Studies in Serbia)* (2010-2013), и TеComp (*Strengthening Teaching Competences in Higher Education in Natural and Mathematical Sciences*) (2019-2022).

Од 2011. године је члан Матичног одбора за језик и књижевност при Министарству просвете, науке и технолошког развоја Републике Србије.

Од 2009-2019. године била је председник Удружења англиста Србије, струковног удружења универзитетских наставника и сарадника. Члан је европског удружења *European Society for the Study of English (ESSE)*, од 2009-2019. године члан главног одбора ESSE, а од 2020. секретар тог еминентог међународног удружења.

Линкови:

Google Scholar: <https://scholar.google.com/citations?hl=en&user=mBpYW6MAAAAJ>

ORCID: <https://orcid.org/0000-0003-2805-7431>

Research Gate: <https://www.researchgate.net/profile/Biljana-Misic-Ilic>

Научне публикације академског особља: <http://www.npao.ni.ac.rs/filozofski-fakultet/item/684-biljana-misic-ilic>

РИС: https://ris2.mpn.gov.rs (No. 156810)